Zuma: ‘Regstellende aksie dui nie op haat teenoor wittes’Pres. Jacob Zuma antwoord op die vrae en kritiek wat vandeesweek tydens die parlementêre debat oor die 2017-staatsrede gelewer is. Foto: Twitter via @SAgovnews Pres. Jacob Zuma het Donderdag gesê regstellende aksie en swart ekonomiese bemagtiging is nie ŉ aanduiding van haat teenoor wit mense nie. Die president het hierdie stelling gemaak in antwoord op ŉ toespraak Woensdag deur Pieter Groenewald, leier van die VF Plus, waarin hy die president prontuit gevra het wat hy teen wit mense het. Zuma moes Donderdag antwoord op talle vrae en kritiek wat vandeesweek tydens die parlementêre debat oor die 2017-staatsrede gelewer is. “Eerbare Groenewald, regstellende aksie en swart ekonomiese bemagtiging demonstreer nie haat teenoor wit mense nie. Dit is daarop gemik om ware versoening in die land, gebaseer op die Grondwet, te bereik,” het Zuma gesê. “Die Grondwet skryf voor dat ons die verdeeldheid van die verlede genees en ŉ samelewing daarstel wat gegrond is op demokratiese waardes, maatskaplike geregtigheid en basiese menseregte.” Zuma het daarna beklemtoon “radikale ekonomiese transformasie, waarvan SEB en regstellende aksie deel vorm, is deel daarvan om die verdeeldheid van die verlede te genees”. “Wit landgenote sal deel vorm van hierdie proses omdat dit ons sal help om ŉ waarlik verenigde, nie-rassige en voorspoedige samelewing te bereik.” Zuma het verder gesê die politieke vryheid wat die swart meerderheid in 1994 gewen het, moet gepaardgaan met ekonomiese vryheid “veral vir Afrikane”. “Ons gaan nie om verskoning vra daarvoor nie. Radikale sosio-ekonomiese transformasie sal ons help om die ekonomie op ŉ inklusiewe manier te laat groei en ware versoening en voorspoed teweeg te bring. Ons het met skok kennis geneem van die uitsprake uit die opposisiebanke dat ons radikale ekonomiese transformasieprogram nie sal slaag nie omdat dit nog nêrens anders geslaag het nie,” het Zuma gesê. Foto: Twitter via @SAgovnews “Dit is ŉ bevestiging dat van ons landgenote vasbeslote is om die status quo te verdedig en te beskerm en seker te maak dat die eienaarskap, beheer en bestuur van die ekonomie in die guns van ŉ rasse-minderheid bly. Ons verwelkom die feit dat die meeste lede die program ondersteun. Die feit dat wit huishoudings vyf keer meer as swart huishoudings verdien, kan nie ŉ volhoubare en voorspoedige toekoms vir ons almal verseker nie. “Die eienaarskapsyfers van maatskappye op die Johannesburgse aandelebeurs moet enige leier in ons land, wat ŉ volhoubare toekoms wil hê, bekommerd maak. Die feit dat daar 23 jaar ná vryheid nog geen toename in suksesvolle mynmaatskappye in swart besit is nie, moet ons almal verenig om oplossings te vind.” Zuma het verder met Jeff Radebe, minister in die presidensie, saamgestem dat radikale sosio-ekonomiese transformasie nie net politieke retoriek is nie. “Dit is ŉ ernstige program en sal deur die regering geïmplementeer word deur middel van die strategiese hefbome wat vir die staat beskikbaar is. Dit sluit in wetgewing, regulasies, lisensiëring, begroting en verkryging, asook breë-basis swart ekonomiese bemagtiging.” Op kritiek deur lede van die EFF en ander, wat gesê het die ANC versuim om die kwessie van grondhervorming voldoende te hanteer, het Zuma erken die regering het nie sy teikens bereik nie. “Een rede vir die vertragings is dat ons gekies het om die ‘gewillige koper, gewillige verkoper’-beginsel te gebruik, wat in baie gevalle daartoe gelei het dat die staat groot bedrae geld moes betaal om grond te bekom. Die implementering van die kantoor van die waardeerder-generaal help ons nou om seker te maak dat ons nie buitensporige pryse vir grond betaal nie,” het hy gesê. “Die Wysigingswet op Grondonteiening sal, wanneer dit gefinaliseer is, ook help om grondhervorming te bespoedig. Hierdie regering dra die belange van die mense op die hart en sal alles in sy vermoë doen om seker te maak dat die grond teruggee word aan die mense.”